România ar putea avea un laborator de referinţă la nivel naţional care să efectueze analizele pentru mierea importată din afara UE, este concluzia întâlnirii de miercuri dintre reprezentanţii Autorităţii Naţionale pentru Protecţia Consumatorilor (ANPC), cei ai Ministerului Agriculturii şi specialişti în domeniul apicol.
Potrivit unui comunicat al ANPC, discuţiile s-au desfăşurat în format hibrid şi au avut în vedere neconformităţile din domeniul producerii, etichetării şi comercializării produselor apicole.
Subiectele abordate au vizat dificultatea identificării falsurilor între produsele apicole, cauzată de procesul anevoios de depistare, în laborator, a adaosului de zaharuri de până la 7% conţinute de acestea; diferenţele dintre legislaţia naţională în domeniu şi cea europeană, mult mai permisivă faţă de limitele impuse ale parametrilor fizico-chimici, ceea ce face ca mierea de import să creeze o concurenţă neloială produsului similar autohton; problemele cauzate de importul din China şi Ucraina al mierii de o calitate inferioară, mult mai ieftină, valorificării produselor realizate de apicultorii români; imposibilitatea identificării procentului de produs din afara UE cuprins în cupajele cu miere autohtonă.
"În urma dezbaterilor, participanţii au convenit asupra câtorva aspecte foarte importante: necesitatea îmbunătăţirii legislaţiei naţionale în vederea protejării apicultorilor români în faţa concurenţei neloiale, înfiinţarea unui laborator de referinţă la nivel naţional care să efectueze analizele pentru mierea importată din afara UE, stabilirea unei cantităţi maxime de miere ce poate fi importată, în funcţie de necesarul de consum al populaţiei şi de producţia anuală autohtonă, alinierea produselor apicole importate şi în special a mierii, la exigenţele legislaţiei naţionale şi încadrarea parametrilor fizico-chimice ai acesteia, în valorile prevăzute de legislaţia românească", se precizează în documentul citat.
La întâlnirea de miercuri au participat preşedintele ANPC, Horia Constantinescu, vicepreşedintele Sebastian Hotca, directorul general, Paul Anghel, şi comisarul şef adjunct Buzău, Coman Eduard, alături de oficiali ai Ministerului Agriculturii şi Dezvoltării Rurale, cercetători din domeniu, care activează la Societatea Română de Apiterapie, Universitatea de Ştiinţe Agronomice şi Medicină Veterinară din Cluj-Napoca, Institutul de Cercetare şi Dezvoltare pentru Apicultură şi laboratorul Fotometric Research (acreditat RENAR pentru analiza mierii de albine), precum şi apicultori.